Also mir hend am Mittwoch scho uf die zwölfi dörfe iirucke.  Ufem Bhf hani denn gad no de Rekr Mangold, Sutter und Felber troffe.  Denn machemer bi üs immer wieder so schpannendi Zugschuel… Links  - links - links… Heiajaja, bringet sie nöd mol en Gliichschritt ane?? Links - links - links - zwei mal richtung rechts… und so wiiiter… Me chan no ziemli lang ufem HV-Platz kreise   Denn hemmer natürli au Sani-Dienst… De hets gheisse: "so, jetzt hocked sie mol ab und denn luegemer es paar Bildli a…" Denn simmer so im chreisli ghocket und hend schöni Ufnahme vo ganz offne Oberschenkel (übel, übel…),  Suizidopfer wod chasch so schön in Schädel ineluege und süst no unschöni Sache mit Gliedmassen aglueget… naja…  Vom Biwake und so Pläusch sind d Rettigstruppe meh oder weniger befreit   I de RS machemer das nur, wenns unbedingt mues sii… süst lömers bliibe isch üs xeit worde… Und ime Ernschtiisatz hetts für üs allweg meischtens irgendwelchi turnhallene und Zivilschutzrüüm ume… (De Dani het die Wuche au  dörfe im Zeltpenne bi dem Wetter… das hettermer richtig motivirert verzellt am Bhf *lol*)  Eigentlich isch ufem Picasso Nordic-Walking gschtande.. aber d Schtöck segäd schints scho reserviert xi drum hemmer wiederemol e lektion nahkampf gmacht… Das isch au immer wieder luschtig… Vor allem chasch mit dene Griff eim würkli weh mache "Herre, sind sie nöd zimperlich!"   Am Schluss hani sogar au mol  dörfe de Löfti uf de Bode werfe   De Typ isch nöd schlecht zwäg… grifter en Kolleg vo mir a und de mues sich wehre, wörftne uf de Bode, chnünletem ufde Schultere, vertreitem de Arm unds Handglenk… De Kolleg isch voll am drucke und würge a dem sim Arm… de Lt liit am Bode… Jede wär allweg gschtorbe vor Schmerz well de andere so ume würgt am arm.. luegt de Löfti noch ca. 30 sekunde ufe und seit: "sind  sie immer so zimperlich?" - aha lol.  Denn am Dunschtig-Obig: Kaderanwärterprüfung… Wer mues goh… Zug Rohr: Rekrut Mollet, Handschin, Graber, …, … tja.. hett mi doch de Hauptma glatt no idi engeri uswahl gnoh - jänuu… Denn hemmer halt en Obig lang schpeziells Programm gha. Hends wiederemol welli üsi Teamfähigkeit, Organisationstalent und vor allem üses Cheftalent und üsi Durchsetzigschraft teschtä. Hemmer chlinerei Gruppene bildet. Hemmer so verschiedeni Pöschte gha und a jedem 30min Ziit zums Ziel  erreiche und a jedem isch en andere Chef xi. Zerscht hämmer sonen Parcours gmacht über alli mögliche Hindernis, dur alli mögliche engeTunnels und Spaltene (me sind im chlinere üebigsdrof xi) und überd Trümmer - duruf und durab… Das alles wär jo no gange… wennns debi nöd ein Hoge geh het: das ganze miteme Kolleg ufem Rettigsbrett womer hend möse dureschriise… aber das isch würkli mol e geili ufgob xi.  De am nöchschte Poschte bin i Chef xi. Simmer sonen Parcours durchschritte und zwor die ganz Gruppe uf  zwei so dämliche Holzbalke mit Schnüür zum hebä und denn so wie im Langlaufe vorwärts… zerscht hemmer e scheiss längi gha bismers vorwärts cho im griff gha hend aber nochher isch gange…  Nochher no wiiteri Pöschte wie Zeltufbaue, Charte zämä setzä, Brugge baue und so. Denn simmer am Halb elfi zrugg cho id Kaseren, wo üsi Kamerade gad ABV-Ziit gha hend. Aber für üs isches nonig fertig xi, sondern es isch no en theoretische Teil cho. Simmer in Filmsaal inegsässe und hend Formular usgfüüllt wo nochher d MP  untersuecht öb mir irgendwie scho vorbeschtroft sind und wiitermachtauglich sind. Und denn am halbi zwölfi de Hauptmaa: "jetzt hani nur no eis für eu" hebter sonen Papierboge ufe wos so schön leeri linie druff het " jetzt schriibed sie no en ufsatz zu eim vode vier themene - mindeschtens zwo siite…" äääääh ZONK… jänuu - i machs jo gern… Hani also au no en Ufsatz über "die Position der Schweiz in Europa" gschriibe. de isches halb eis xi - fertig für hüt. Doch ID isch au no agschtande… alles in allem bini  denn em halb zwo im Nescht xi…  De Friitig isch denn no prägt xi mit ABC… Verschiebig is U-Dorf, BG 4 erschtelle, chli is Tränegas inehocke, denn de ganz scheiss Azug so abzüche wie wenner vergiftet wäre, sprich: tuusig mol d Händ entgifte… nochher wieder alles schön in rucksack verschtaue und zrugg verschiebe id Kaserene. Denn chömemer dött a, seit de Wachmeischter: "so, i 10min sind alli im BG 4″ … Arschloch   Denn halt alles wiider usgruumt und nomol agleit… naja.. aber wenn mol d Sose chömmt muesch das halt chöne…